**ผู้บริโภคยุคใหม่ ใส่ใจสุขภาพ: เช็กเลข อย. - วันหมดอายุ ก่อนซื้อ  
เตือน! อย่าหลงเชื่อโฆษณาเกินจริง พร้อมเชิญชวนร่วมเป็นหูเป็นตาแจ้งเบาะแสเพื่อสังคมปลอดภัย**

สำนักงานคณะกรรมการอาหารและยา (อย.) ขอเชิญชวนประชาชนก้าวสู่การเป็น "ผู้บริโภคยุคใหม่   
ใส่ใจสุขภาพ" ด้วยการเลือกซื้อผลิตภัณฑ์สุขภาพอย่างชาญฉลาด ตรวจสอบฉลากก่อนซื้อทุกครั้ง โดยเฉพาะ  
เลข อย. พร้อมเตือนให้ระวังโฆษณาเกินจริง และหลีกเลี่ยงผลิตภัณฑ์ที่ไม่มีฉลากภาษาไทย ตลอดจนเชิญชวนประชาชนร่วมเป็นหูเป็นตาแจ้งเบาะแสผลิตภัณฑ์สุขภาพต้องสงสัย เพื่อสังคมปลอดภัย

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า การเลือกซื้อผลิตภัณฑ์สุขภาพอย่างใส่ใจและรอบคอบ ไม่เพียงแต่ปกป้องสุขภาพของตนเอง แต่ยังช่วยป้องกันคนรอบข้างจากอันตราย  
ของสินค้าปลอมหรือผลิตภัณฑ์ที่ไม่ได้มาตรฐาน โดยแนะนำให้ซื้อผลิตภัณฑ์จากแหล่งที่น่าเชื่อถือ และตรวจสอบฉลากอย่างละเอียด โดยต้องระบุวันที่ผลิต วันหมดอายุ วิธีใช้ วิธีเก็บรักษา คำเตือนและข้อมูลสำหรับผู้แพ้ ชื่อ  
และที่ตั้งสถานที่ผลิต โดยเฉพาะ เลข อย. และวันหมดอายุ เพื่อให้มั่นใจในคุณภาพและความปลอดภัยของผลิตภัณฑ์

อย. แนะ 3 ข้อควรปฏิบัติสำหรับผู้บริโภคยุคใหม่ ก่อนเลือกซื้อผลิตภัณฑ์สุขภาพ

✅ เช็กฉลากให้ครบ: มองหาข้อมูลสำคัญ เช่น วันผลิต วันหมดอายุ วิธีใช้ วิธีเก็บรักษา คำเตือน และข้อมูลสำหรับผู้แพ้

✅ ดูเลข อย. ให้ชัวร์: ตรวจสอบเลข อย. ได้ง่าย ๆ ผ่านเว็บไซต์ อย. [www.fda.moph.go.th](http://www.fda.moph.go.th) หรือ Line: @FDAThai

✅ อย่าหลงโฆษณาเกินจริง: ผลิตภัณฑ์ที่อวดอ้างลดน้ำหนัก ผิวขาวเร็ว หรือเพิ่มสมรรถภาพทันใจ อาจแฝงสารอันตรายที่เสี่ยงถึงชีวิต

❗ คำเตือน: ห้ามซื้อผลิตภัณฑ์เถื่อนหรือไม่มีฉลากภาษาไทยเด็ดขาด เพราะอาจมีสารต้องห้าม  
หรือสารเกินปริมาณที่กฎหมายกำหนด

**รองเลขาธิการฯ อย.** กล่าวในตอนท้ายว่า คำแนะนำเหล่านี้จะเป็นประโยชน์อย่างยิ่งในการช่วยให้ประชาชนเลือกซื้อและบริโภคได้อย่างปลอดภัยและมีคุณภาพ ทั้งนี้ หากมีข้อสงสัย หรือพบเห็นผลิตภัณฑ์สุขภาพที่ไม่ได้มาตรฐาน หรือได้รับอันตรายจากการบริโภคผลิตภัณฑ์ สามารถร่วมเป็นหูเป็นตาแจ้งเบาะแสเพื่อสร้างสังคมที่ปลอดภัยได้ที่สายด่วน อย. 1556 หรือผ่าน Line: @FDAThai, Facebook: FDAThai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 4 กรกฎาคม 2568 ข่าวแจก 180 / ปีงบประมาณ พ.ศ. 2568**